লক্ষ্মীপুর, ১০ জুলাই (শীর্ষ নিউজ ডটকম): লক্ষ্মীপুরের রামগঞ্জ উপজেলার সোনাপুর বাজারের মশলা পট্টিতে ভয়াবহ অগ্নিকাণ্ডে ৮টি ব্যবসা প্রতিষ্ঠানের সমস্ত মালামাল পুড়ে  গেছে। আগুনে প্রায় ২ কোটি টাকার ক্ষতি হয়েছে বলে জানিয়েছেন ব্যবসায়ীরা। গতকাল শনিবার রাত ১টার দিকে এ অগ্নিকাণ্ডের ঘটনা ঘটে।  প্রত্যক্ষদর্শীরা জানান, গতকাল রাতে সোনাপুর বাজারের মশলা পট্টির পাইকারি মার্কেটে বৈদ্যুতিক শর্টসার্কিট থেকে আগুনের সূত্রপাত ঘটে। এতে মুহূর্তের মধ্যে আটটি দোকানে আগুন ছড়িয়ে পড়ে। ফায়ার সার্ভিস ঘটনাস্থলে আসার আগেই কিশোর ও সোহাগের মুদি ও মশলার পাইকারি দোকান, বাবুল বণিকের মুদি ও মশলার পাইকারি দোকান, সূর্য সাহার মুদি ও মশলার গোডাউন, নারায়ণ মাস্টারের কসমেটিকসের দোকান এবং মানিক মাস্টারের  গোডাউনের সমস্ত মালামাল পুড়ে যায়।  ব্যবসায়ী সমীর সাহা ও কয়েকজন ব্যবসায়ী জানান, রাতে ওই মার্কেটে কয়েকজন ব্যবসায়ী ট্রাক থেকে মালামাল নামানোর সময় পাশ্বর্বর্তী মুদি ও মশলার দোকানের ভেতরে হঠাৎ বিস্ফোরণ হয়। এতে আগুন ধরে তা মুহূর্তের মধ্যে ৭/৮টি দোকানে ছড়িয়ে পড়ে। এ সময় সুমন নামের এক ব্যবসায়ীর ছেলে আগুনের শিখা দেখে স্ট্রোক করলে তাকে কুমিল্লার একটি হাসপাতালে ভর্তি করা হয়।  (শীর্ষ নিউজ ডটকম/প্রতিনিধি/এমইউ/এমআর/আরআর/১৯.৩৫ ঘ.)